Source: https://www.kuria-birosag.hu/hu/sajto/kartalanitas-es-felteteles-szabadsagra-bocsatas-felteteleit-vizsgalja-iden-kuria-joggyakorlat
Timestamp: 2020-07-02 18:46:23
Document Index: 32488284

Matched Legal Cases: ['Kúria ', 'Kúria\n', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ']

A kártalanítás és a feltételes szabadságra bocsátás feltételeit is vizsgálja idén a Kúria joggyakorlat-elemző csoportja | Kúria
A szakértői grémiumok felállításáról a Kúria elnöke döntött. Dr. Darák Péter felkérte a csoportok vezetőit hipotéziseik kidolgozására és az elemzői munkában részt vevők megnevezésére. A kutatásba bírák, a társ-hivatásrendek és a kapcsolódó tudományterületek képviselői vonhatók be. A csoportok vezetői a Kúria márciusi Teljes Ülésén ismertetik hipotéziseiket.
2020-ban a Kúria az alábbi jogterületek bírósági gyakorlatát vizsgálja:
A kártalanítás és a feltételes szabadságra bocsátás feltételei a büntetés-végrehajtási bírói gyakorlatban
dr. Feleky István
Az emberkereskedelem értelmezésével kapcsolatos bírói gyakorlat
dr. Somogyi Gábor
A nemzetközi magánjogról szóló 2017. évi XXVIII. törvény bírói gyakorlata
Dr. Simonné dr. Gombos Katalin
Az építésügyi hatósági eljárások gyakorlata
Dr. Sugár Tamás
Az atipikus foglalkoztatási formák bírói gyakorlata
Szolnokiné dr. Csernay Krisztina
Tavaly is több mint száz javaslat érkezett a vizsgálati tárgykörökre vonatkozóan, a Kúria az év végén hallgatta meg a javaslattevőket. A bírósági joggyakorlat-elemző csoport feladata a bíróságok szervezetéről és igazgatásáról szóló törvény (Bszi.) értelmében az ítélkezési gyakorlat vizsgálata, bírósági döntések elemzése. A vizsgálati tárgyköröket a Kúria elnöke határozza meg évente. A joggyakorlat-elemző csoport a vizsgálat eredményéről összefoglaló véleményt készít. E vélemények a Kúria honlapján is olvashatóak: http://kuria.birosag.hu/hu/joggyakorlat-elemzo-csoportok-osszefoglaloi.
A joggyakorlat-elemző csoportok munkáját a Kúria Forum Sententiarum Curiae című tudományos igényű folyóirata kíséri figyelemmel, amelyet itt olvashat: http://kuria.birosag.hu/forum-sententiarum-curiae-aktualis